text: Kom og klap en gravko: Åben hus i grusgravene
  13 juni 2015 kl. 13.48
  De danske grusgrave slog i dag dørene op for besøgende, der kunne få stillet nysgerrigheden og komme helt tæt på de store maskiner.
  Hver dansker bruger årligt 12 tons råstoffer i form af sten, sand og grus. Det tænker de færreste nok over. Men i dag kunne alle interesserede ved selvsyn finde ud af, hvor det hele kommer fra, da de danske grusgrave slog dørene op.
  - Vi ved godt, vi kan støje, støve og larme lidt. Derfor vil vi gerne vise folk, hvordan vi arbejder og hvad vi gør for at mindske generne overfor vores naboer og have et godt naboskab, siger Bjarne Overgaard, der er direktør i Bedsted Lø Grusgrav til TV Syd.
  Det er brancheforeningen Danske Råstoffer, der står bag dagen.
  